**ЛИКОВНО ВАСПИТАЊЕ ДЕЦЕ И НОВИ МЕДИЈИ**

Поштоване колеге и колегенице,

 Имајући у виду да сте изабрали да на мастер студијама слушате предмет Ликовно васпитање деце и нови медији, обраћам вам се овим путем због свима нама јасних околности. Наведени предмет је, пре пар година, осмишљен и планиран и требало је да да смернице и неке одговоре у коришћењу нових медија у васпитно-образовном раду а посебно у организацији ликовних активности. Тада смо добили похвале да је садржај предмета више него актуелан, да прати дешавања у друштву и свету, и да је добра основа за будући васпитно-образовни рад. Нисмо могли ни да замислимо да ће тако брзо постати `више него актуелан` тј. да ће новонастала ситуација у друштву васпитно-образовни рад потпуно да пресели у домен дигиталних интерактивних платформи и да праксу васпитача и деце наметне као пресудан чинилац квалитета рада. Да појасним, предмети које слушате у школама настали су тако што је теорија односно наука, уобличила праксу и искуство, тако што их је систематизовала, одредила законитости и претворила их у логички, применљив систем знања и вештина. Наиме, дешавања у друштву су последњих пар деценија теорију остављала далеко иза праксе, а неколико година уназад, укључујући и новонастале околности, су ту динамику теорија – пракса потпуно обесмислиле.

Технолошки развој друштва и односи које он намеће су превише динамични за академске оквире и обрасце васпитно-образовног рада. Хтели ми то или не, педагошка пракса касни за дешавањима у друштву и додатно погоршава ситуацију својом пасивношћу. О утицају технологије, посебно нових визуелних медија на друштво и васпитно-образовни рад говоримо на овом предмету и покушавамо да наша лична искуства и вештине употребимо у васпитно-образовном раду. Сам предмет је осмишљен и организован у форми предавања, радионица и практичног рада.

Напомињем да је досадашња пракса била да се на предавањима упознамо са новим медијима од фотографије, филма, дигиталних формата и савременим облицима визуелних уметности. Посебно телевизијском програму , филму и игрицама намењеним деци. Анализирали смо их, покушавали да их објаснимо и формулишемо њихов педагошки утицај. Нарочито су се показале интересантне анализе и дискусије о различитим маркетиншким кампањама намењених деци које су студенти у оквиру предвиђених радионица презентовали. Но такав облик рада у овом семестру, по свему судећи, неће бити могућ тако да је остало да предвиђене садржаје реализујемо кроз практичан рад у оквиру три задатка.

1. **Прича из фото и видео архиве**

Овај задатак је осмишљен да обједини неколико ваших вештина. Прва је коришћење вербално-текстуалне методе (ако се сећате Методике ликовног) или како је то данас формулисано вештину storytelling-а (или на српском причању прича). Друга метода је експеримантала или истраживачка, где треба да у свом окружењу (дом, вртић, градски архив, ваш телефон)пронађете фотографије, аудио и видео снимке и обједините их у једну занимљиву презентацију. Студенти су најчешће презентовали приче о старим фотографијама које су пронашли у породичним албумима. И трећа метода – илустративно демонстративна све то `упаковати` у занимљиву powerpoint презентацију (слика, текст, видео, звук).

1. **Ја- васпитач**

Овај задатак је осмишљен као ваш мултимедијални портфолио. Знате да, ако желите да покажете своје вештине или компетенције за одређени посао ви шаљете CV. Овом приликом показујете ваше вештине васпитача кроз презентацију. Опет powerpoint формат и интересантна прича о вама као васпитачу. Циљ је да покажете колико сте добар васпитач, тачније модерним маркетиншким језиком речено да брендирате себе као васпитача (поред вештина које сте користили у првом задатку сада треба да упослите и знање из маркетинга).

1. **Youtube васпитач**

Овај задатак можете радити у групи. Број чланова групе треба да оправда квалитет рада. Не морамо пуно о јутјубу, јутјуберима, Баки Прасету, Џоди и осталим новим јунацима наше деце. Околности онлајн наставе су само потврдили да је тај канал комуникације јако користан и близак данашњој деци. Ми као васпитачи морамо да их водимо (не пратимо, већ водимо) кроз виртуелни свет. Зато је овај задатак постављен као коришћење јутјуб форме (тј. видео интерактивне дигиталне форме) у ликовним играма деце. Ваш задатак је да снимите један видео водич ликовне игре. Поред потребних технолошких вештина и средстава овде је важно да добро организујете и дечију ликовну игру и покажете ваше знање из методике ликовног васпитања. Наиме децу не треба да снимате и не морате да отварате свој јутјуб канал, довољно је да направите видео демонстрацију ликовне игре, ликовним техникама и материјалима. Ликовна игра подразумева да се технике и материјали не користе на уобичајен начин. Имате у литератури примере: сликамо необично, скривени цртеж, необични формати и подлоге.

Додатне информације, консултације и радове слати не мејл panic@vaspks.edu.rs

Срдачно,

Немања Панић